作者：刘克庄
词牌/韵律：贺新郎

paragraphs: 绝顶规危榭。
跨高寒、鸟飞不过，云生其下。
斤斸无声人按堵，翕曶青红变化。
览城郭、山川如画。
阁老凤楼修造手，笑谈间、突出凌云厦。
台上景，买无价。
唾壶麈尾登临暇。
似当年、滁阳太守，欧阳公也。
倾倒赣江供砚滴，判断雪天月夜。
更唤取、邹枚司马。
铜雀凌歊歌舞散，访残砖、断甓无存者。
馀翰墨，被风雅。